CELEX: 32020R0958
Language: el
Date: 2020-06-26 00:00:00
Title: Εκτελεστικός κανονισμός (ΕΕ) 2020/958 της Επιτροπής της 26ης Ιουνίου 2020 σχετικά με τη δασμολογική κατάταξη ορισμένων εμπορευμάτων στη Συνδυασμένη Ονοματολογία

3.7.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 211/7
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2020/958 ΤΗΣ ΕΠΙΤΡΟΠΗΣ
         της 26ης Ιουνίου 2020
         σχετικά με τη δασμολογική κατάταξη ορισμένων εμπορευμάτων στη Συνδυασμένη Ονοματολογία
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα (1), και ιδίως το άρθρο 57 παράγραφος 4 και το άρθρο 58 παράγραφος 2,
         Εκτιμώντας τα ακόλουθα:
         
                     (1)
                  
                  
                     Για να εξασφαλιστεί η ομοιόμορφη εφαρμογή της Συνδυασμένης Ονοματολογίας που προσαρτάται στον κανονισμό (ΕΟΚ) αριθ. 2658/87 του Συμβουλίου (2), είναι αναγκαίο να θεσπιστούν μέτρα όσον αφορά την κατάταξη των εμπορευμάτων που αναφέρονται στο παράρτημα του παρόντος κανονισμού.
                  
               
                     (2)
                  
                  
                     Ο κανονισμός (ΕΟΚ) αριθ. 2658/87 προβλέπει τους γενικούς κανόνες για την ερμηνεία της Συνδυασμένης Ονοματολογίας (ΣΟ). Οι εν λόγω κανόνες ισχύουν επίσης και για κάθε άλλη ονοματολογία η οποία βασίζεται εν όλω ή εν μέρει στη ΣΟ ή προσθέτει σε αυτήν οποιαδήποτε νέα υποδιαίρεση και θεσπίζεται με ειδικές διατάξεις της Ένωσης με σκοπό την εφαρμογή δασμολογικών και άλλων μέτρων σχετικά με τις εμπορευματικές συναλλαγές.
                  
               
                     (3)
                  
                  
                     Κατ’ εφαρμογή αυτών των γενικών κανόνων, τα εμπορεύματα που περιγράφονται στη στήλη (1) του πίνακα που περιλαμβάνεται στο παράρτημα θα πρέπει να καταταγούν στον κωδικό ΣΟ που εμφαίνεται στη στήλη (2), για τους λόγους που αναφέρονται στη στήλη (3) του εν λόγω πίνακα.
                  
               
                     (4)
                  
                  
                     Είναι σκόπιμο να προβλεφθεί ότι ο δικαιούχος των δεσμευτικών δασμολογικών πληροφοριών, οι οποίες έχουν εκδοθεί σχετικά με τα εμπορεύματα που αφορά ο παρών κανονισμός και δεν είναι σύμφωνες με τον παρόντα κανονισμό, μπορεί να συνεχίσει να τις επικαλείται επί μια ορισμένη χρονική περίοδο, σύμφωνα με τις διατάξεις του άρθρου 34 παράγραφος 9 του κανονισμού (ΕΕ) αριθ. 952/2013. Η περίοδος αυτή θα πρέπει να είναι τρίμηνη.
                  
               
                     (5)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Τελωνειακού Κώδικα,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Τα εμπορεύματα που περιγράφονται στη στήλη (1) του πίνακα που περιλαμβάνεται στο παράρτημα κατατάσσονται στη Συνδυασμένη Ονοματολογία στον κωδικό ΣΟ που αναφέρεται στη στήλη (2) του εν λόγω πίνακα.
         
         
            Άρθρο 2
            Οι δεσμευτικές δασμολογικές πληροφορίες που δεν είναι σύμφωνες με τον παρόντα κανονισμό μπορούν να συνεχίσουν να αποτελούν αντικείμενο επίκλησης, σύμφωνα με τις διατάξεις του άρθρου 34 παράγραφος 9 του κανονισμού (ΕΕ) αριθ. 952/2013, κατά τη διάρκεια περιόδου τριών μηνών από την ημερομηνία έναρξης της ισχύος του παρόντος κανονισμού.
         
         
            Άρθρο 3
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 26 Ιουνίου 2020.
            
               
                  Για την Επιτροπή
               
               
                  εξ ονόματος της Προέδρου,
               
               Philip KERMODE
               
                  Ασκών καθήκοντα Γενικού Ιευθυντή
               
               
                  Γενική Διεύθυνση Φορολογίας και Τελωνειακής Ένωσης
               
            
         
         
            (1)  ΕΕ L 269 της 10.10.2013, σ. 1.
         
            (2)  Κανονισμός (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (ΕΕ L 256 της 7.9.1987, σ. 1).
      
      
         
            ΠΑΡΑΡΤΗΜΑ
            
                        Περιγραφή των εμπορευμάτων
                     
                     
                        Κατάταξη (κωδικός ΣΟ)
                     
                     
                        Αιτιολογία
                     
                  
                        (1)
                     
                     
                        (2)
                     
                     
                        (3)
                     
                  
                        Είδος, αποκαλούμενο κουτί παρουσίασης, διαστάσεων περίπου 21 cm × 21 cm × 8 cm, από χαρτόνι καλυμμένο με διακοσμητικό χαρτί για σκοπούς έκθεσης. Το είδος διαθέτει ένθεμα από λεπτό πλαστικό το οποίο είναι διαμορφωμένο κατά τρόπο ώστε να διατηρεί διάφορα καλλυντικά προϊόντα στη θέση τους. Το είδος φέρει κάλυμμα με παράθυρο από διαφανείς πλαστικές ύλες το οποίο επιτρέπει την έκθεση των καλλυντικών προϊόντων.
                        Βλέπε εικόνα  (*1)
                        
                     
                     
                        4819 50 00 
                     
                     
                        Η κατάταξη καθορίζεται από τους γενικούς κανόνες 1, 3 β) και 6 για την ερμηνεία της Συνδυασμένης Ονοματολογίας καθώς και από το κείμενο των κωδικών ΣΟ 4819 και 4819 50 00 .
                        Η κατάταξη στον κωδικό ΣΟ 4202 99 00  ως θήκες παρόμοιες με κουτιά για φιαλίδια ή κοσμήματα αποκλείεται λόγω του σχεδιασμού του είδους (ιδίως της στερεότητάς του), που δεν ενδείκνυται για μακροχρόνια χρήση. [Βλέπε επίσης τις Επεξηγηματικές Σημειώσεις του Εναρμονισμένου Συστήματος (ΕΣΕΣ) για την κλάση 4202 έβδομο εδάφιο, στο οποίο περιγράφονται τα αντικειμενικά χαρακτηριστικά θηκών που φέρουν κάλυμμα και είναι παρόμοιες με κουτιά για κοσμήματα.] Το ένθεμα από λεπτό πλαστικό χάνει το σχήμα του και υφίσταται ρωγμές και/ή θραύσεις μετά την αφαίρεση και την επανατοποθέτηση των καλλυντικών προϊόντων πολλές φορές.
                        Το είδος χρησιμοποιείται για τη συσκευασία, τη μεταφορά και την πώληση καλλυντικών προϊόντων και έχει επίσης διακοσμητική αξία, κατά την έννοια των ΕΣΕΣ για την κλάση 4819 (Α) πρώτο εδάφιο. Το ένθεμα διατηρεί τα καλλυντικά προϊόντα στη θέση τους κατά τη μεταφορά και το διαφανές παράθυρο του καλύμματος του κουτιού επιτρέπει την έκθεση των καλλυντικών προϊόντων για σκοπούς πώλησης.
                        Η συσκευασία από χαρτόνι είναι αυτή που προσδίδει στο είδος τον ουσιώδη χαρακτήρα του και όχι το ένθεμα από λεπτό πλαστικό, το οποίο χρησιμεύει απλώς για να συγκρατεί τα καλλυντικά προϊόντα στη θέση τους.
                        Ως εκ τούτου, το είδος πρέπει να καταταγεί στον κωδικό ΣΟ 4819 50 00  ως άλλη συσκευασία.
                     
                  
               
            
               (*1)  Η εικόνα έχει αποκλειστικά ενημερωτικό σκοπό.